JY LEES NOU Thea Sonnekus se nuwe lewe op Koh Samui, Thailand
Ek onthou die gevoel asof dit gister was. "The Long Walk to Freedom," het ek gedink terwyl ons ongeveer vier jaar gelede op pad was na 'n splinternuwe lewe in Thailand. Ons ou lewens was 'n hoofstuk wat ons baie graag wou afsluit.
Ek onthou nog hoe die hitte ons teen die bors getref het, toe ons by die klein, informele lughawe op Koh Samui afgeklim het. Hoe swaar die vreemdsoortige klanke van die taal op ons ore geval het. En die glimlagte ... oral waar jy kyk. Ons was hier: "The land of Smiles" soos Thailand bekend staan. Van daardie dag af het ons nog nie weer teruggekyk nie.
Koh Samui is hoofsaaklik gefokus op toerisme, dus is hier woonplekke te kus en te keur. Jy kan hier van die luuksste villa tot 'n eenslaapkamer-woonplekkie ten volle gemeubileer huur. Ons huur 'n pragtige drieslaapkamer-villa met die allernoodsaaklike swembad teen ongeveer R5 000 per maand. Ons het 'n swembad-besigheid en aangesien dit nogal een van die belangrikste bederfies op die eiland is, kan ons gemaklik 'n lewe maak uit ons verdienste.
Die vernaamste vervoermiddel op die eiland is motorfietse en bromponies. Ons almal moes maar leer om die ysterperd-ding te doen. Helms is nie verpligtend nie en padreëls - wat is dit? Hier beteken 'n sperstreep juis jy moet so vinnig as moontlik verbysteek. 'n Algemene gesig is toeriste met hul "Samui Tattoo's", bestaande uit 'n verband om die arm en die been.
Dis goedkoop om hier te woon. Die kos is natuurlik iets heel anders en bevat altyd rissies. Jy kan uiteet en tien rand vir 'n maaltyd betaal. Ons het ook geleer wat minimalisme beteken. Hier verstaan mense nie dat jy in 'n groot huis met 'n klomp vertrekke wil woon nie. Jy kan tog net in een vertrek op 'n slag wees. Ons het ook die minimum-klere en werk in elk geval in kortbroek en T-hemp. Skoene hou lank, want ons loop die meeste van die tyd kaalvoet. Hier moet 'n mens jou skoene uittrek voordat jy by enige gebou ingaan. Dit is ook nie snaaks om tweedehandse skoenwinkels langs die pad te sien nie.